Povabilo k sodelovanju v javnem posvetovanju

»Regulacija cene toplote v Sloveniji – plavajoče časovno obdobje pri oblikovanju cen toplote«

Obvestilo javnosti

Maribor, 15. maj 2023

Agencija za energijo (v nadaljevanju agencija) je v okviru javne obravnave predloga Akta o metodologiji za oblikovanje cene toplote za daljinsko ogrevanje od Energetske zbornice – Sekcije za daljinsko ogrevanje prejela predlog za uvedbo plavajočega časovnega obdobja pri prilagajanju posameznih elementov izhodiščne cene toplote spremembam upravičenih stroškov.

Po proučitvi omenjenega predloga agencija ugotavlja, da predlagani pristop plavajočega časovnega obdobja pomeni drugačen pristop k izračunavanju izhodiščne cene toplote in zahteva tudi drugačen način regulacije od trenutno uveljavljenega. Glede na to, da bi uveljavitev predlaganega pristopa vplivala na vse zavezance za regulacijo po Zakonu o oskrbi s toploto iz distribucijskih sistemov, se je agencija odločila izvesti javno posvetovanje.

V okviru javnega posvetovanja je oblikovala posvetovalni dokument, v katerem je predstavila izsledke proučitve pristopa plavajočega časovnega obdobja z vidika njegove sistemske uporabe in z vidika potrebnih aktivnosti tako zavezancev za regulacijo kot agencije pri regulaciji omenjenega pristopa.

Agencija meni, da pristop plavajočega časovnega obdobja ni sistemsko uporabljiv, hkrati pa bi za zagotavljanje učinkovite regulacije od zavezancev za regulacijo terjal predvsem večji obseg in dinamiko poročanih podatkov in posledično tudi večje aktivnosti na področju usklajevanj poročanih podatkov. Zato je odziv zavezancev za regulacijo o smiselnosti pristopa in zmožnostih izvedbe zahtev regulacije pri nadaljnjih odločitvah agencije v zvezi z metodologijo določanja izhodiščnih cen toplote izjemno pomemben.

Agencija vabi zainteresirano javnost k sodelovanju v javnem posvetovanja tako, da odgovori na zastavljena vprašanja v posvetovalnem dokumentu.

Prosimo vam, da svoje odgovore v obliki priložene tabele pošljete do vključno

**16. junija 2023**

v elektronski obliki (format xlsx) na naslov:

**info@agen-rs.si**

Dokumenti:

* Posvetovalni dokument »Regulacija cene toplote v Sloveniji – plavajoče časovno obdobje pri oblikovanju cene toplote«,
* Tabela z odgovori zainteresirane javnosti.